In hierdie reeks word 20 preke aangebied wat almal betrekking het op die Afrikaanse volkslewe en die politiek. Dit is geskryf deur wyle ds. C R Kotze wat as jongman by die Boeremagte tydens die Tweede Vryheidsoorlog aangesluit het. Hy is in ’n veldslag gewond, gevange geneem en na St. Helena as krygsgevangene verban. Hier het hy onder diep geestelike indrukke gekom en besluit om sy lewe te wy aan die bediening van die Goddelike Woord.
Deut. 17:15: “Dan moet jy sekerlik ’n koning oor jou aanstel wat die Here jou God sal verkies; uit die midde van jou broers uit moet jy ’n koning oor jou aanstel ; jy mag geen uitlander, wat jou broer nie is nie, oor jou aanstel nie”.
GOD het die volk uit die Egiptiese slawerny verlos. God gee hulle wette. God lei die volk na hul vryheidserfenis. Maar die Here sê : As julle daar kom en julle wil ’n koning kies, dan moet julle geen uitlander kies nie. Net een uit jul eie volk. En ’n man wat God vrees. So regeer God oor ’n volk, deur ’n persoon of persone daar in die regering te stel wat God dien.
God kan sonder middels ook werk, maar in die reël gebruik God middels. God gebruik wolke om te laat reëln en God gebruik mense om deur hulle oor ’n volk te regeer. Gods regering
Dit mag nie 'n vreemde regering wees nie. ’n Kind moet onder gesag van sy ouers staan. ’n Heiden moet onder ’n voog staan. Dis ook waar van ’n volk wat nog kinders is, of ’n heidense volk. Die kind of heiden kan nie vry wees nie, kan nog nie sy eie baas wees nie.